Stropers kry 16 jaar agter tralies‘n Wildbewaarder in die Krugerwildtuin. (Argieffoto: Stefan Heunis/AFP) Twee renosterstropers wat in Februarie in die Krugerwildtuin voorgekeer is, is maande later 16 jaar tronkstraf opgelê. Die stropers, Jordan Samuel Mathonsi en Gorge Masangu, albei Mosambiekers, is Vrydag in die Skukuza-streekhof gevonnis, nadat hulle skuldig gepleit het op ses aanklagte, waaronder die jag van ŉ renoster, besit van ŉ onwettige vuurwapen en ammunisie, asook onwettige immigrasie. ŉ Derde vermeende stroper het egter die betrokke dag in Februarie wetstoepassers ontduik en terug na Mosambiek gevlug. Volgens brig. Selvy Mohlala, polisiewoordvoerder in Mpumalanga, het wildbewaarders van Laer-Sabi en Krokodilbrug op 24 Februarie gereageer op inligting dat gesien is hoe drie gewapende verdagtes die internasionale grens tussen Suid-Afrika en Mosambiek in die Krugerwildtuin oorsteek. ŉ Skoot is afgevuur en die veldwagters het op die drie verdagtes afgekom. Een van hulle is in die linkerhand gewond. Hy en nog een van sy makkers is in hegtenis geneem, terwyl die derde een ontsnap het. “ŉ Jaggeweer, ammunisie en twee vars renosterhorings is in hul besit gevind. Die onthoringde renosters is ŉ ent weg naby die Krokodilbrug aangetref en die horings kon met die gestroopte renosters verbind word,” het Mohlala gesê. Die polisiekommissaris in Mpumalanga het die skuldigbevinding en vonnis verwelkom.